tomron87/hebrew-wikipedia-sentences-corpus huggingface dataset:
פארקר פרש באופן זמני מזהותו של ספיידרמן והעביר אותה לריילי כאשר גילה שמרי ג'יין ווטסון בהריון והוא הולך להיות אבא.
במהלך זמן זה הוא גם איבד באופן זמני את כוחותיו, אם כי הם חזרו לאחר חוויה של כמעט מוות.
שיאו של הסיפור מביא לכך שפארקר, ריילי והתן ועוד רבים אחרים עברו מניפולציה בידי נורמן אוסבורן, שחזר מהמתים ותכנן את כל המזימה.
אוסבורן אמר שפארקר הוא המקורי, אחרי שזייף את ההוכחה שחשפה שמצבו של פארקר כשיבוט היה כדי לשבור את רוחו - הוכחה שאושרה כאשר ריילי מת כדי להציל את חייו של פארקר וגופתו נרקבה כמו כל שיבוט אחר.
החוברת "ספיידרמן: יומני אוסבורן" מפברואר 1997 הסבירה את תפקידו של אוסבורן בכל הסיפור.
סאגת המשובטים השנייה התפתחה מתוך רצונה של חברת מארוול ליצור אירוע משפיע בסדרות ספיידרמן שיתחרה בסיפורים "מותו של סופרמן" ו"נפילתו של אביר" של חברת DC קומיקס - שלהם היה היקף מכירות גדול ביותר.
לדבריו של עורך סדרות ספיידרמן מארק ברנרדו, "הוראות ההנהלה מגבוה היו לחשוב על סיפור דומה בגודלו ל'מותו של סופרמן', שבאותה תקופה שבר שיאי מכירות על ימין ועל שמאל, ולכן לא פסלו שום רעיון - מופרז או צעקני ככל שיהיה.
טרי קוואנו התבקש לתת את רעיון המשובטים שלו, מה שהתקבל בחוסר ההתלהבות, עד אשר מישהו (למיטב זכרוני ג'ון מארק דמתיאס) ראה בכך פוטנציאל מהפכני".
כמה מהיוצרים של ספיידרמן האמינו שהדמות נסחפה הרחק מהמקור שלה, וחשבו על דרך להחזיר את דמותו של ספיידרמן הקלאסית, במיוחד על נטישת רעיון הנישואים בין פארקר למרי ג'יין.
העורך הווארד מאקי נזכר שעם תחילתו של הסיפור הם ידעו שזה יהיה מעורר מחלוקת, וזה היה חלק מהעניין.
הוא הוסיף וציין שהחזרה לרעיון של ספיידרמן יחיד נכנס לשיחות, אך זו לא הייתה הכוונה כשהסיפור הוצע.
ברנרדו ציין שאורכו של הסיפור נועד להיות קצר, להסתיים בחוברת The Amazing Spider-Man #400, להשאיר את בן ריילי בתור הספיידרמן היחיד וליצור התחלה חדשה.
הסיפור כולו נועד לפשט את המיתוס סביב ספיידרמן ולהחזיר אותו למקורות.
בסופו של דבר, העורך בפועל טום דה-פלקו נתן את אישורו הסופי להתחיל את הסיפור.
אף על פי שלקוראים ניתנו רמזים אודות הדמות המסתורית שיש לה קשרים עם פיטר פארקר בחוברות שהובילו לאירוע, נקודת ההתחלה לסאגת המשובטים השנייה הייתה בחוברת The Spectacular Spider-Man #216 מספטמבר 1994. חוברת זו נכתבה בידי טום דה-פלקו ואוירה בידי טוד דזאגו, ובה ספיידרמן התעמת עם כפיל הדומה לו.
בחוברות העוקבות התבסס סיפור הרקע של המשובט בתור מחוסר בית מפוחד וכן הוצגה דמותו של ג'ודאס טרבלר.
הכותבים הניחו את היסוד לעובדה שייתכן שהמשובט הוא ספיידרמן האמיתי.
בהמשך התפתחה דמותו של המשובט וניתן לו השם בן ריילי.
נוסף על כך, הוא נודע בתור גיבור העל סקרלט ספיידר, וקיבל תלבושת מיוחדת משל עצמו.
לפי עוזר העורך גלן גרינברג, אף אחד מהכותבים או העורכים לא ידע מיהו ג'ודאס טרבלר.
כביכול היה מדובר בדמות מסתורית וכל-יכולה, אך הסיפור מאחורי הדמות לא היה ברור והוא לא התאים כל כך לעולם של ספיידרמן.
למשך זמן מה, תפקידו של ג'ודאס טרבלר בסיפור נשאר בגדר מסתורין, והכותבים הוסיפו אותו לסירוגין במהלך הסאגה.
טום דה-פלקו הגה את הרעיון להפוך את מרי ג'יין להריונית, בהאמינו שהדבר יוסיף מוטיב דרמטי שייפתר בסוף הסאגה.
אולם באותה עת, חברת מארוול סבלה ממשבר כלכלי שכמעט גרם לה לפשוט את הרגל.
כתוצאה מכך, העורך בפועל טום דה-פלקו פוטר וליין הקומיקס של החברה פוצל לחמש קבוצות נפרדות, כשלכל אחת עורך בפועל משלה.
בוב בודיאנסקי הפך לעורך בפועל של סדרות ספיידרמן.
בזמן זה, הכותבים יצרו אויב חדש בשם קיין.
כדי להוכיח עד כמה הדמות הייתה מסוכנת, הכותבים גרמו לכך שקיין הרג כמה מאויביו הקלאסיים של ספיידרמן, ביניהם דוקטור אוקטופוס, כשמבט על גופתו פסל כל אפשרות לכך שהדמות תחזור לחיים.
אולם, כמו ג'ודאס טרבלר וסקרייר שתפקידם לא הוסבר, גם קיין הפך עד מהרה לדמות משנה שמקורותיה ומטרותיה אינן ידועות.
לאחר מכן, הצוות היצירתי החזיר את דמותו של התן, הגורם העיקרי להיווצרותם של המשובטים.
השתמשו בדמותו כדי להסביר את הריקבון במצבם של המשובטים וכדי להכין את האפשרות שהוא לוקח חלק בתוכנית גדולה יותר של ג'ודאס טרבלר ושל סקרייר.
בעלילה אותה כתב דמתיאס, התן נתן לקוראים סיבה לפקפק ולחשוד על ידי ציון העובדה שפארקר הוא השיבוט, כשלאחר מכן חזר בו מטענתו וטען ששתי הדמויות הן שיבוטים של ספיידרמן המקורי - מה שהפך את הסיפור למסובך יותר.
גלן גרינברג ציין ש"מנקודת מבט דרמטית, זה היה רק הגיוני.
היה זה הסיפור שהביא לתחילת קיומם של משובטים רבים, של שקרים על גבי שקרים, דמויות מזויפות וטוויסטים מסובכים".
עם צוות כותבים ועורכים רבים, הסיפור נכתב בסדרות ספיידרמן הראשיות אך עד מהרה יצא מכלל שליטה.
מחלקת המכירות דרשה הרחבות לעלילה הראשית בעקבות היקף מכירות גבוה בתקופה בה שאר הכותרים סבלו מירידה במכירות.
תוספת הרחבות אלה הביאו לכך שהסיפור האריך את משך עבודתם של כמה מחברי הצוות היצירתי, והחלטות רבות לגבי הכיוון הכללי של הסיפור השתנו.
בצעד מעורר מחלוקת בחוברת The Amazing Spider-Man #400, הכותבים סיימו את חיי דודתו של ספיידרמן, מיי פארקר - דמות משנה חשובה מאז 1962. קשת הסיפור "הסימן של קיין" הוסיפה משובטים נוספים של ספיידרמן, ובסופה מכירות החוברות נסקו והביאו לכך שצוות הכותבים קיבל עידוד להמשיך את הסאגה לזמן ארוך יותר.
ביסוסו של בן ריילי כספיידרמן
בסיום הסיפור "המשפט של פיטר פארקר" בחוברת The Spectacular Spider-Man #226, פארקר מתגלה בידי סיוורד טריינר כשיבוט של בן ריילי.
בהתאם לחשיפה זו, פארקר פרש מתפקידו כספיידרמן ועבר לפורטלנד כדי לגור שם עם מרי ג'יין, ואיפשר לריילי להחליף אותו כספיידרמן.
הדבר הוביל למחאה בקרב הקוראים, ששלחו תלונות רבות לצוות העורכים.
לפי מחבר המאמר "חייו של ריילי" אנדרו גולץ, הפרק הבא בסאגה עמד להתחיל עידן חדש לספיידרמן, שפארקר ומרי ג'יין ייכתבו אל מחוץ לסדרות החוברות ויישלחו לחיות בשלווה עם התינוק שטרם נולד.
בכך תינתן לריילי הזדמנות לבסס את עצמו כספיידרמן החדש והוא ימשיך הלאה בחייו.
בתהליך התכנון שיביא בסופו של דבר ל"עידן המשובטים", הכוונה הייתה לסיים את סאגת המשובטים אחת ולתמיד ולהתחיל במהרה את הרפתקאותיו של ריילי כספיידרמן.
כמו כן, השיבוט של גוון סטייסי שהחלה את סאגת המשובטים המקורית בשנות ה-70 אמורה הייתה להיהרג כדי לספק לה סיום הולם.
אולם, בראותו שאירוע הקרוסאובר "עידן אפוקליפס" של כותרי האקס-מן הביא להצלחת מכירות עקב פריסת הסיפורים על פני קווי עלילה ארוכים, בוב בודיאנסקי הורה להעתיק את הנוסחה הזו לעידן המשובטים שלו.
למרות זאת, קשת הסיפור קיבלה ביקורות נוקבות בשל מניעים לא מוסברים של הדמויות ובשל חוסר הבחנה בין גיבורים, נבלים ובני בריתם.
בעקבות סיומו של "עידן המשובטים", הצוות היצירתי החל בהרצתם של שכתובים של נבלים קיימים (דוקטור אוקטופוס נשית, נשר חדש, והצייד המבעית בנו של קרייבן הצייד), אך ללא הצלחה יתרה.
דמתיאס עזב את הפרויקט השאפתני בשל עייפות יצירתית מרוב ההרחבות שחוזרות על עצמן.
הוא קישר את זה ל"כתיבתו של פרק שני בסיפור רב-חלקים מדי חודש בחודשו".
גרינברג מציין שהרעיון היה להחליף את שמות החוברות מספיידרמן לסקרלט ספיידר (Amazing Scarlet Spider, Spectacular Scarlet Spider, Ben Reilly Scarlet Spider, ו-Web of Scarlet Spider) - כך מקבלים ארבע חוברות ראשונות חדשות בסדרה ומעלים את הפופולריות של סקרלט ספיידר פעם אחרונה לפני שהוא הופך לספיידרמן החדש.
הדבר אומר שהופעתו הראשונה של ריילי כספיידרמן מתארכת.
אף על פי שבודיאנסקי ושאר צוות העורכים רצו שינוי שם לכל אחת מהסדרות, דמותו של סקרלט ספיידר הייתה פופולרית דיה למכירות של חברת מארוול כדי שמחלקת השיווק דרשה רק ארבע חוברות לכל כותר.
בסופו של דבר, שתי חוברות בלבד יצאו לכל סדרה.
בסיפור "שובו של ספיידרמן" המתחיל בחוברת The Sensational Spider-Man #0, ריילי מוצא חליפה חדשה של ספיידרמן ומתחיל חיים משלו.
נעשו מאמצים נוספים לבסס את דמותו בתור ספיידרמן החדש, כמו יצירתן של דמויות משנה הקשורות בחייו.
אולם, כמה מעורכי הצוות עדיין התקשו לקבל את ריילי כמחליפו של פארקר כמו כותב סדרת החוברות Sensational דן ג'ורגנס.
ג'ורגנס רצה לעבוד על גרסת הדמות של פארקר והתאכזב לקבל במקום את דמותו של ריילי.
הוא הגיש בקשה לעורך הראשי בודיאנסקי להחזיר את פארקר בהאמינו שדמותו של ריילי בילבלה קהל קוראים חדש, ושהדבר היווה אכזבה לקוראים וותיקים שהתרגלו לדמותו של פארקר ולמדו לאהוב אותו.
הסדרה המוגבלת "ספיידרמן: ההרפתקה האחרונה" נועדה להסתיים עם לידת התינוק של פארקר ומרי ג'יין, ועם דמותו של ריילי כמרכזו של הזיכיון.
אולם, בודיאנסקי התרכז על החזרתו של פארקר כספיידרמן, והאמין שאין זה יהיה אפשרי להמשיך בתפקיד גיבור-העל אם הוא יהפוך לאבא.
כדי שהסדרה תשמור על האפקט הדרמטי, הכותב פביאן ניצ'זה החליף את לידת התינוק בהסרת כוחותיו של פארקר.
הוא עשה זאת בצורה כזו שכותבים מאוחרים יותר יוכלו בקלות להחזירם.
המטלה להחזרתו של פארקר כספיידרמן האמיתי מבלי שהדבר ייראה כהתחמקות מאחריות הייתה מתישה עד כדי כך שבודיאנסקי ביקש מכל צוות העורכים של מארוול להגיש רעיונות.
כדי לעורר מחדש את התעניינות הקוראים, הסיפור "שובו של קיין" הציג שלד שעליו מולבשת תלבושת ספיידרמן, אשר התגלה במעבדה של סאגת המשובטים הראשונה.
אולם, לאף אחד מצוות העורכים או הכותבים לא היה מושג לגבי החשיבות שבכך.
בזמן זה, התוכנית לסאגת המשובטים הייתה שדמות מסתורית תהיה האחראית הבלעדית מאחורי כל הסיפור - דמות רבת עוצמה והשפעה ששלטה בסיוורד טריינר והפעילה מניפולציה על חייהם של פארקר וריילי מאחורי הקלעים.
הדמות תיאלץ ללבוש חליפת הגנה כדי לשמור על בריאותה עד אשר תשוב לאיתנה בידי סיוורד וזהותה האמיתית תתגלה.
ביולי 1995 הועלה רעיון בידי טום ברוורט לפיו ריילי יישלח בזמן כחמש שנים לתקופה של סאגת המשובטים הראשונה בידי סקרייר, שיתגלה בתור השד מפיסטו ויציע לריילי בסוף הסיפור להציל את חייו של פארקר בתמורה לחייו.
הדבר יבטל את הרעיון שפארקר או ריילי היו שיבוטים, ושריילי היה למעשה פארקר מזמן העתיד ושנשלח בידי מפיסטו כדי להתקיים באותו קו זמן ביחד עם פארקר.
התן יהיה זה שאחראי לשכנועו של פארקר שנשלח בזמן שהוא השיבוט ושייקח את זהותו של ריילי.
רעיון זה יביא בסופו של דבר להחזרת זכרונותיו של ריילי (שהיה למעשה פארקר כל אותה עת) ולהשבעת רצונם של הקוראים הוותיקים.
בשעה שרעיון "הלולאה בזמן" זכה לאישור צוות העורכים, כותבי הסיפור סירבו לאמץ אותו מאחר שאחת הבעיות העיקריות הייתה שתפקידו של ספיידרמן בסיפור היה מינימלי.
הכותבים הציעו פתרונות חלופיים, אך אף אחד מהם לא זכה לאישור כמו רעיון "הלולאה בזמן".
כתוצאה מכך, הצוות היצירתי לא היה יכול להמשיך עם סיום נאות לסאגה, למרות הסכמה בין הכותבים לעורכים שהסאגה צריכה להסתיים כמה שיותר מהר.
גרינברג נזכר שבודיאנסקי טבע בחוסר החלטיות, והדבר פגע בכל סדרת החוברות.
לפני שנכנע סופית, ג'ורגנס הציע שהסאגה תסתיים כשריילי יתגלה בתור השיבוט וימות באקט של הקרבה עצמית, בשעה שמרי ג'יין תפיל את התינוק ותיפרד מפארקר.
הוא היה מודע לכך שהרעיון מלא בחורים עלילתיים, אך הוא האמין שהדבר ישמש כסיפור מסגרת כללי שאפשר יהיה למלא בעת הצורך.
תסריט זה של הסיפור הוצע לצוות העורכים בנובמבר 1995 בשם "אחים בדם" עם שינוי קל שהדמות אשר עמדה מאחורי כל השינויים הייתה הארי אוסבורן.
באותה תקופה, חברת מארוול הורידה בדרגה מספר דמויות מפתח בחברה, ולכן תפקיד העורך בפועל נפל שוב על אדם יחיד במקום צוות של חמישה אנשים, מה שהותיר את בוב האראס בתפקיד.
האראס דחה את הרעיון שהארי אוסבורן יהיה הנבל הראשי והציע שהסאגה תידחה למשך כחצי שנה עד לאחר שסאגת אונסלוט תסתיים בחוברות האקס-מן.
כתוצאה מדחייה זו, ג'ורגנס עזב את החברה מתוך תיסכול.
החוברות שפורסמו עד לאותה עת כבר שחררו רמזים לכך שהארי היה הנבל המרכזי, ובודיאנסקי חש צורך לאסור על כך שנורמן אוסבורן ישמש בתור נבל הסיפור משום שלדעתו על הדמות להישאר מתה כדי לתת לה שלווה.
אולם, כחלק מהשינויים שעברה חברת מארוול, בודיאנסקי פוטר מעבודתו.
האראס החליף את בודיאנסקי כעורך בפועל, כשראלף מאצ'יו תיפקד כעורך חוברות ספיידרמן.
מאצ'יו הודיע שנורמן אוסבורן יהיה הנבל המרכזי שיעמוד מאחורי כל סאגת המשובטים.
ההחלטה על כך לא התקבלה בהתלהבות, אם כי היה בה מן ההגיון.
לדעתו של האראס, רק לדמות אחת היה הכסף, המשאבים, הקשרים, הידע והמוטיבציה הנחוצים להוציא לפועל את סאגת המשובטים ולהפריע למהלך חייו של פארקר בדרך קיצונית.
הסאגה הסתיימה בסיפור "התגלויות" בחוברת Spider-Man #75.
כדי לתת לחזרתו של נורמן אוסבורן מידה מסוימת של אמינות וקשר להמשכיות, גרינברג שרטט קו זמן שיסביר כיצד נורמן שרד את מותו ומה הוא עשה בשנים בהן נחשב למת.
אף על פי שקו זמן זה נועד לשמש רק את צוות העורכים כנקודת התייחסות, הרעיון שימש כבסיס למהדורה המוגבלת "יומניו של אוסבורן".
הסיפור תיאר בפרטי פרטים את סאגת המשובטים מנקודת מבטו של נורמן אוסבורן ופתר קצוות עלילה פתוחים, כולל השלד שנותר במעבדה.
לפי דה-פלקו, הדבר היה דומה לעבודתו על הדמויות של תור ות'נדרסטרייק - שני כותרים שונים המבוססים על אותו רעיון.
אולם, תוכנית זו נזרקה לפח ברגע שהוא פוטר.
בספטמבר 2009, מיני-סדרה בת שישה חלקים פורסמה והתבססה על התסריט של סאגת המשובטים המקורית.
המיני-סדרה נכתבה בידי דה-פלקו והווארד מאקי ואוירה בידי טוד נואק.
הרעיון היה לחזור למקורות, להיפטר משאר העודפים של הסיפור המקורי ולפשט את הסיפור בצורה הנקייה ביותר שאפשר.
הם הוסיפו את דמויותיהם של התן ושל קיין כדי לספק את הציפיות של הקוראים.
בן ריילי ופארקר מתחברים אחרי שקיין מתקיף אותם, וריילי נשאר בניו יורק כבן-דודו בהיר השיער של פארקר כדי שיוכל לבנות חיים משל עצמו.
הוא מאמץ את זהות סקרלט ספיידר ועובד בבית הקפה "הדיילי גריינד".
ריילי, פארקר וקיין מגיעים למאורתה של דמות מסתורית שאחראית להדבקתן של דודה מיי ומרי ג'יין בווירוס גנטי.
הנבל נחשף בתור התן, שלוכד את שלושתם ואומר שהוא מתכנן ליצור צבא של שיבוטי עכביש כדי להשתלט על העולם.
מכיוון שריילי הוא השיבוט היחיד היציב, התן לוקח דגימת DNA ממנו כדי להשביח את תהליך השיבוט שלו.
מסתבר שדמות נוספת מעוניינת בדגימת ה-DNA לגופתו של נורמן אוסבורן.
התן מתכנן לשבט את גוון סטייסי ודמות מסתורית אחרת, וקיין משחרר את עצמו ואת פארקר וריילי.
במהלך הקרב ביניהם, השיבוטים מתפרקים והתן מציע שריילי הוא פיטר פארקר המקורי.
קיין הורג את התן וריילי ופארקר נמלטים עם התרופה ומצילים את הדודה מיי ומרי ג'יין, שמתגלה כי היא בהיריון.
פארקר פורש מתפקידו כספיידרמן באומרו שריילי הוא הספיידרמן המקורי, מה שגורם לריילי לפתח תלבושת חדשה.
פארקר ומרי ג'יין מתכננים תוכניות לקראת הולדת תינוקם בעזרתה של מיי, ופארקר מתפנה מחיי ההרפתקנות שלו כדי להשיג מלגה ללימודי מחקר.
ריילי נלחם בדוקטור אוקטופוס, שנמלט אך משאיר אחריו הריסות.
אחרי שריילי מאתר אותו, הנבל אומר שספיידרמן החדש הוא מתחזה.
קיין מגיע והורג את אוקטופוס על ידי חניקתו עם קורים לפני שנמלט.
ריילי קורע את הקורים ומציל את חייו.
ריילי ופארקר מקבלים הודעה שמרי ג'יין עומדת ללדת והם עושים את דרכם לבית החולים, כל אחד בתלבושת ספיידרמן שלו.
הם מתעמתים עם קיין וריילי דולק בעקבותיו בעוד פארקר ממשיך לבית החולים.
בבית החולים נולדת תינוקת והיא נקראת בשם מיי פארקר.
האחות לוקחת את התינוקת כדי להכינה להורים שלה, אך למעשה לוקחת אותה לרציפים ומוסרת אותה לידיו של קיין.
קיין מיידע את הנבל שעומד מאחורי התוכנית שהתינוקת בידיו, וזה האחרון אומר לו שהתינוקת תגדל בחו"ל.
אותו נבל - אשר מחזיק בדגימת הדם של פארקר - מחייה את נורמן אוסבורן, ומתגלה כבנו הארי אוסבורן.
הוא נותן לנורמן את מסיכת הגובלין ואומר לו שנשארת להם עבודה לעשות.
מעט לאחר מכן, הארי לוכד את ריילי כפיתיון לפארקר, ומגלה שמדובר בשיבוט.
קיין מדבר עם נורמן שחזר לחיים על גורלה של התינוקת אך זה מתגלה כשיבוט.
הוא אומר לנורמן שהוא מרגיש שהתינוקת היא חלק ממשפחתו כמו ריילי, פארקר, מרי ג'יין והדודה מיי, ושעליה לא לשלם על חטאיו של אביה.
הארי מפעיל את סימן הגובלין על בניין אוסקורפ, מה שמושך את תשומת ליבו של פארקר, שעדיין מחפש אחר בתו.
הוא מוצא את ריילי, והשניים מקבלים איום מהארי.
נורמן יורה בהארי ואומר לו שאינו יכול להמשיך את מעגל האלימות.
פארקר מציל את ריילי, והשניים עוזרים לנורמן.
בעוד ריילי דורש לדעת את מיקומה של התינוקת, קיין נכנס דרך החלון עם התינוקת ומוסר אותה למשפחתה.
בחזרה באוסקורפ, הארי מוחזק במקומו בידי ריילי, ומפעיל את רחפן הגובלין שלו כדי שתשפד את פארקר מאחורה.
ריילי מתכונן לזנק בכיוונו של הרחפן, אך נורמן מזנק במקומו ונהרג.
גופתו מתפוררת כתוצאה מניוון תאי והארי נשבע לנקום על מותו.
הוא נלקח לבית חולים לחולי נפש וריילי עוזב את העיר באומרו שיחזור מפעם לפעם.
פארקר אומר לו ששני הנבלים היו שקרנים ושלא משנה מיהו השיבוט, מכיוון שלשניהם יש חיים.
ההחלטה להחליף את פיטר פארקר בבן ריילי בתור הספיידרמן האמיתי התקבלה בתרעומת מצד קוראים רבים והייתה אף לא פופולרית בקרב צוות הכותבים.
כמו כן, ג'ודאס טרבלר וסקרייר לא היו באותה ליגה של ספיידרמן כדי להיחשב כנבלים מן השורה.
ההחלטה להקים לתחייה את הגובלין הירוק המקורי הייתה גם היא מעוררת מחלוקת, מאחר שמותו היה חלק מסיפור מותה של גוון סטייסי.
גלן גרינברג, כותב החוברת "The Osborn Journal #1" ציין על כך שאם נורמן היה חי וצפה על כל המתרחש מאחורי הקלעים, מדוע הוא נתן לבנו הארי למות?
מדוע הוא נתן להובגובלין הראשון להתקיים, במיוחד אחרי שזה פרץ למאורתו הסודית וגנב את היומנים שלו?
טום ברוורט הרגיש שאין כל דרך שנורמן היה בחיים כל אותה עת.
לדבריו, אם נורמן היה יכול לתמרן את חייו של ספיידרמן מרחוק למשך כל הזמן הזה, אז כל מה שהתרחש בסיפור כל אותן שנים מעולם לא היו יכולים לקרות, או שהיו מתרחשים בצורה אחרת.
העורך מארק ברנרדו ציין שאורכה של קשת הסיפור נועד להיות קצר, אך עד מהרה איבד שליטה והסתיים בכישלון חרוץ.
באופן אירוני, הסיפור כולו - שנועד לפשט את המיתוס של ספיידרמן ולהחזיר את הדמות למקורותיה - הפך למסורבל וסיבך את הכל מעבר לכל מה שאנשים דמיינו.
הווארד מאקי ציין שלסאגת המשובטים לא היה תמיד את המוניטין הטוב ביותר.
מצד אחד, אנשים היו מתלוננים עד כמה סאגת המשובטים גרועה, אך מצד שני שיבחו את דמותו של בן ריילי ודרשו את החזרתו.
מאקי ציין שאורכה של הסאגה גרמה לאלמנטים עלילתיים מנוגדים רבים, שאף על פי שרובם היו פופולריים, היה זה כמעט בלתי אפשרי לאמץ את הסאגה כולה.
חברת מארוול יצרה פרודיה על הסאגה בחוברת "ספיידרמן: 101 דרכים לסיים את סאגת המשובטים" מינואר 1997, ושוב לאחר מכך בעטיפה סאטירית לחוברת "איש הכבשים" בחוברות ?What If.
ספיידר-גירל מיקום העתיד החלופי MC2 - מיי "מיידיי" פארקר - עוקבת אחר מספר אלמנטים מהסיפור של סאגת המשובטים.
כשישה חודשים לאחר אירועי "התגלויות", הפושעת אליסון מונגריין שחטפה את מיידיי התינוקת בהוראתו של הגובלין הירוק אותרה בידי קיין, שהציל את התינוקת מידיה והחזיר אותה להוריה פיטר פארקר ומרי ג'יין ווטסון.
בשנות בגרותה היא הופכת לגיבורת-העל ספיידר-גירל.
אירועי "אסופת החמישה והפרק האחרון" מתרחשים כשנתיים לאחר מכן.
בקרב המסיים את גרסת MC2 לסאגת המשובטים, נורמן אוסבורן מת ופארקר מאבד את אחת מרגליו.
ביקום חלופי זה, בן ריילי החל במערכת יחסים עם אליזבת' טיין ולהם נולד בן בשם ריילי טיין, שברבות הימים נודע בתור דארקדוויל; פליסיטי הארדי היא לוחמת פשע תחת זהות סקרלט ספיידר; מיידיי לובשת בדרך כלל תלבושת ספיידרמן הדומה במראה לזו של בן ריילי; וקיין מופיע כדמות משנה.
החוברות Spider-Girl #44-50 ו-52 מתמקדות בקצוות עלילה פתוחים מסאגת המשובטים.
כך למשל, אליסון מונגריין מתכננת להרוג את בנו הבכור של הארי אוסבורן, נורמי אוסבורן, בהאמינה שהוא יוכל לאיים על חייה של מיידיי פארקר.
כדי להציל את חייו, מיי חושפת את עצמה בפני מונגריין.
סאגת משובטים חדשה מתחילה בחוברת The Amazing Spider-Girl.
נורמי אוסבורן ירש כמה ממעבדות המחקר של סבו, והוא נתקל במכל נוזלי המכיל כפילה מדויקת של מיידיי פארקר.
רשומות היומן של נורמן אוסבורן מציינות שכפילה זו היא מיידיי פארקר האמיתית.
מתגלה כי הכפילה מחזיקה בכוחות הסימביוט.
מיידיי האמיתית חוברת לכפילתה והשתיים מביסות את נורמן אוסבורן בקרב מנטלי בעזרתם של פיטר פארקר ורוחה של דודה מיי.
במהלך הקרב המנטלי, תודעתם של שלושת הפארקרים מתמזגת לרגע קצר בתוך גופו של נורמן.
הסיפור ממשיך בחוברות The Spectacular Spider-Girl, כאשר מיי הכפילה משנה את שמה לאפריל והופכת ליריבתה של מיידיי, ולעיתים לשותפתה.
היא מובסת בסופו של דבר בידי פיורי, מלכת הגובלינים ונחשף בפניה שהיא למעשה שיבוט.
מיידיי משחררת אותה והשתיים מביסות את פיורי.
בהמשך, אפריל נעשית מעורבת בחיי כנופיות בעיר ניו יורק ומנתקת את קשריה למשפחת פארקר.
הסאגה מסתיימת כאשר גרסה עתידית של אפריל - אשר סבלה מגורל אפל בעקבות מותה של מיידיי - חוזרת חזרה בזמן ומנסה לשכנע את אפריל הצעירה להציל את חייה של מיידיי.
אפריל הצעירה מסכימה ומקריבה את חייה למען מיידיי, מאחר שנלכדה בפיצוץ.
מיידיי מתאבלת על מותה, אם כי פיטר אינו משוכנע שהיא מתה ומבטיח למיידיי שלשיבוטים יש דרך לחזור לחיים.
הסיפור "ספיידרמן: סיפור חיים" מציג המשכיות חלופית שבה כל הדמויות מזדקנות באופן טבעי אחרי שפיטר פארקר הופך לספיידרמן בשנת 1962. מיילס וורן הצטווה בידי נורמן אוסבורן ליצור שיבוטים של פיטר ושל נורמן.
בשנת 1977, נורמן משכנע את הארי לתקוף את מיילס לאחר שגילה שהוא יצר גם שיבוט של גוון סטייסי בחשאי.
הארי מגיע למסקנה שנורמן גרם למיילס לשבט את פיטר, ובזעמו משמיד את מתקני השיבוטים.
הכפיל של פארקר שורד בעקבות העובדה שירש את כוחותיו של ספיידרמן.
מיילס מגלה שגוון עמה פארקר התראה היא למעשה כפילה, ושגוון האמיתית מתה בפיצוץ.
כשנה לאחר מכן, השיבוטים של פיטר וגוון משנים את שמם לבן והלן פארקר (ומאוחר יותר לריילי), ועוברים הרחק מניו יורק למען חיים טובים יותר.
בן הופך בסופו של דבר לצלם עיתונות בעיר שיקגו, והוא פועל תחת הכינוי "המסיכה האדומה".
בשנת 1995, הוא ופיטר נחטפים בידי דוקטור אוקטופוס ונלקחים לאוסקורפ כדי שאוטו יוכל להאריך את חייו באמצעות טכנולוגיית השיבוט.
באמצע התהליך, אוטו מגלה שפיטר הוא למעשה השיבוט ואילו בן הוא המקורי.
בעקבות הגילוי, הוא מנסה לרצוח את השניים אך הורג את הארי במקום.
בן מתחיל לפתח משבר זהות, ופיטר נותן לו תיקייה המפרטת את חייו בעשרים שנים האחרונות, ומאפשר לו לחיות את חייו כפיטר פארקר פעם נוספת.
בהמשך מתגלה שנורמן אוסבורן המזדקן הפעיל מניפולציה על אוטו לחטוף את השניים ושינה את תוצאות הבדיקה כדי לנקום בפארקר על שגרם לכליאתו, וכי ריילי הוא עדיין השיבוט.
בסוף הסיפור, פארקר מאפשר לריילי להחליפו כדי שהוא ומרי ג'יין יוכלו לחיות את חייהם בשקט.
בן ריילי הוצג בתור עוזר מעבדה אפרו-אמריקני ללא קשרים לפיטר פארקר, אם כי בסיפור על קרנג', ריילי קורא ליצור בשם "בן הקטן".
היצור עצמו נוצר משילוב ה-DNA של פארקר עם זה של קורט קונורס, יחד עם חומר גנטי של ונום.
בגרסה זו של הסיפור, בריאן מייקל בנדיס כתב סיפור שבו העקרב נלכד ונחשף בתור שיבוט של פארקר.
מרי ג'יין נחטפת, ובחיפושו אחריה, פארקר נתקל באולטימייט ספיידרוומן.
ככל שהחוברות ממשיכות מופיעים שיבוטים נוספים, ביניהם קיין בעל פנים מושחתות וטרנטולה בעל שש הזרועות וחליפה שחורה.
תחת כתיבתו של בנדיס, פארקר חשף את זהותו הסודית בפני הדודה מיי וארבעת המופלאים.
כמו כן, הוא גורם להופעתם המחודשת של גוון סטייסי הסובלת מאמנזיה ולאביו המת של פארקר, ריצ'רד.
דרך שיחתם של פארקר וספיידרוומן ניתן להבין שכל שיבוט ירש את אהבתו של פארקר למרי ג'יין וחושש שהיא תיפגע.
כתוצאה מכך, כל אחד מהם מנסה גישה אחרת - העקרב מנסה למצוא הגיון בזכרונותיו המקוטעים, ספיידרוומן מנסה לעצור את יתר השיבוטים, קיין מנסה להשתמש במוחו המתקדם טכנולוגית לשלב את הסם הקרוי "אוז" בגופה של מרי ג'יין, וטרנטולה מנסה להגן על מרי ג'יין מפני קיין.
מרי ג'יין מתעוררת ונזעמת על כך שהוזרק לה הסם.
הזעם מעורר שינוי צורה למפלצת אדומה ענקית בשם דמוגובלין.
העומדים מאחורי פיתוחם של המשובטים מתגלים כדוקטור אוקטופוס ובן ריילי, שגנב את דגימת הדם של ספיידרמן לאחר מותה של גוון סטייסי.
מתפתח קרב בין השיבוטים לבין דוקטור אוקטופוס, כשבסופו טרנטולה וקיין נחשבים למתים, ודוקטור אוקטופוס נלכד בידי סוכנות S.H.I.E.L.D..
בנדיס הוסיף תפנית עלילתית, לפיה דוקטור אוקטופוס וריילי פעלו בהסכמת ה-CIA.
בנוסף, גוון סטייסי מתגלה בתור קרנג', וריצ'רד פארקר מתגלה כשיבוט, אשר הזדקן באופן מלאכותי וניתן לו טיפול פסיכיאטרי להשתלת זכרונות כוזבים.
בסיומה של סאגת המשובטים בגרסת אולטימייט, השיבוט שמתחזה לריצ'רד מת מהזדקנות מואצת, ג'סיקה דרו נמלטת לאחר שעזרה לפארקר להילחם באוקטביוס, וד"ר פרנקלין סטורם וריד ריצ'רדס מגלים תרופה למצבה של מרי ג'יין תחת השפעת האוז.
בשל דאגתו אליה, פארקר מבין את רגשותיו האמיתיים כלפיה, והם ממשיכים במערכת היחסים ביניהם.
ריצ'רדס מציע שעליהם להסיר את כוחותיו של פארקר לאחר מחקר נוסף, משום שגם הם נגרמו מנסיוב האוז.
אולם, לאחר שיחה עם ניק פיורי, פארקר מסרב לקחת את התרופה.
שיבוטה של ספיידרוומן עוזבת כדי לאמץ לעצמה את אישיותה של ג'סיקה דרו.
משובטיהם של גוון סטייסי והעקרב נשארו בחזקתו של פיורי, שמייעץ לעובדיו להתחיל לעבוד עליהם.
סאגת המשובטים מופיעה ב"ספיידרמן: סדרת האנימציה" בשני אופנים במהלך העונה החמישית והאחרונה של הסדרה:
בגרסה הראשונה, כפי שתוארה בפרק בכפול "שובו של הידרו-מן", מיילס וורן יוצר שני שיבוטים של הידרו-מן ומרי ג'יין ווטסון בעלי כוחות לשליטה על מים.
הראשון מביניהם מת בקרב נגד ספיידרמן, והשני מת לכאורה כשנפל מפורטל בין-ממדי בידי הגובלין הירוק.
מרי ג'יין נמלטת ממעבדתו של וורן ובתחילת העונה הרביעית התאחדה מחדש עם ספיידרמן, שחשב שמדובר במרי ג'יין האמיתית.
בסופו של דבר, השיבוט של הידרו-מן מאתר אותה ולוקח אותה למעבדה תת-ימית, אך ספיידרמן עוקב אחריו ולומד ששניהם שיבוטים.
בעזרתה של מרי ג'יין, שפיתחה כוחות מבוססי מים משלה, ספיידרמן מביס את הידרו-מן אך שני השיבוטים מתאיידים.
בעקבות הקרב, וורן משיג חתיכה שנקרעה מתלבושתו של ספיידרמן ודוגם ממנה DNA מתוך מטרה לשבט גם אותו.
הגרסה השנייה, שמבוססת על סאגת המשובטים השנייה, מתוארת בפרק סיום הסדרה הכפול "מלחמות העכביש".
בעלילת הסיפור, מאדאם ווב והביונדר בוחנים את כישורי המנהיגות של ספיידרמן על ידי כך שגורמים לו להוביל קבוצת גיבורי-על נגד נבלי-על בכוכב חייזרי (בעיבוד אנימטיבי למלחמות סודיות).
הם מביאים אותו למציאות חלופית שבה מיילס וורן ששיבט בהצלחה את פיטר פארקר.
אחרי שפארקר האמיתי והשיבוט נמלטים, פארקר האמיתי האמין שהוא השיבוט והופך לבן ריילי, הסקרלט ספיידר, בעוד השיבוט הפך לספיידרמן.
כאשר השניים מגלים את האמת, השיבוט נדחף לכדי שיגעון מתוך קנאה.
הוא נתקל בסימביוט קרנג', שהתמזג איתו והפך אותו לספיידר-קרנג'.
ספיידר-קרנג' מנסה להשמיד את כל המציאויות ומגיע ליקום של ספיידרמן המשוריין, היכן שהדוד בן עדיין חי.
בן מזכיר לספיידרמן המקורי אודות אחריות, מה ששובר את אחיזתו של ספיידרמן מהסימביוט והוא מקריב את חייו כדי להשמיד אותו סופית על ידי השלכתם לפורטל הבין-ממדי.
מספר אלמנטים של סאגת המשובטים שולבו לסיפור "אולטימייט ספיידרמן נגד ששת המרושעים" בסדרת האנימציה "אולטימייט ספיידרמן".
גרסה זו דומה יותר לגרסת אולטימייט מארוול של הדמות, שבה דוקטור אוקטופוס יצר את המשובטים בעזרתו של ארגון הידרה.
הפרק בן שלושת החלקים "קוטלי העכביש" מציג את קוטלי העכביש - סינתזואידים של ארנים זולא שהוזרק להם DNA של ספיידרמן.
קיימים חמישה סינתזואידים: קיין, סקרלט ספיידר, ספיידרבון, ספיידר-גוליית וספיידר-רוח.
קיין הוא סינתזואיד לא מושלם בדמותו של ספיידרמן המחוסן מפני נזק ומסוגל לחבר מחדש את איבריו החסרים ולשאוב אנרגיה מספיידרמנים אחרים.
סקרלט ספיידר (שנקרא מאוחר יותר בן ריילי בידי מיי פארקר) הוא שיבוט כמעט מושלם לספיידרמן מבחינה חזותית וכוחות-העל שלו, בהבדל מתלבושתו הדומה לזו של קיין כסקרלט ספיידר ולצלקת על פניו.
ספיידרבון לובש תלבושת כחולה עם סמל עכביש צהוב, ונושא טפרים וקוצים על גבי גופו.
ספיידר גוליית הוא הגדול והחזק ביותר מבין כל קוטלי העכביש, ויכול להפוך את מסת גופו למתכת.
ספיידר-רוח לובש תלבושת לבנה עם סמל עכביש שחור ומסוגל להשתגר, לשנות את מסת גופו ולירות מטחי אנרגיה.
סקרלט ספיידר מוצג בתחילת העונה הרביעית והופך לבן בריתו של ספיידרמן אך בהמשך נחשף כמרגל של דוקטור אוקטופוס ובסופו של דבר מכפר על מעשיו.
באמצע שנות ה-90, חברת מארוול פרסמה ארבע חוברות חודשיות של ספיידרמן, אחת בכל שבוע, וכותרי הסדרה במהלכו של הסיפור קיבלו יחס של סדרה שבועית יחידה, אם כי מדי פעם הסדרות התפצלו והיו להן מהדורות שנתיות.
סאגת המשובטים רצה בין כל ארבע הסדרות מאוקטובר 1994 ועד לדצמבר 1996, ונוסף על הסדרות המרכזיות התווספו סדרות ספין-אוף, מהדורות מוגבלות וחוברות אחרות קשורות.
בנוסף, כל חמש הסדרות העיקריות נקראו מחדש בשם הזמני Scarlet Spider במקום Spider-Man למשך כחודשיים, כחיקוי ל"עידן אפוקליפס" של קבוצת האקס-מן.
הכותר Web of Scarlet Spider נמשך כחודשיים נוספים לאחר מכן אחרי חזרתן של הסדרות האחרות לשמן הרגיל.
המהדורות המוגבלות והמיני-סדרות שקשורות לסאגת המשובטים הן:
יום חדש לגמרי היא קשת סיפור שפורסמה בחוברות הקומיקס ספיידרמן ביקום מארוול על ידי חברת מארוול קומיקס.
הסיפור נמשך למשך 19 חוברות בין ינואר ליולי 2008 בחוברות The Amazing Spider-Man #546-564. את הסיפור כתבו דן סלוט, מארק גוגנהיים, בוב גייל וזב ויילס ואיירו סטיב מקניבן, סלבדור לארוקה, פיל חימנז, כריס בצ'אלו, מרקוס מרטין ובארי קיטסון.
העלילה מתארת את תחילת הרפתקאותיו החדשות של ספיידרמן לאחר האירועים משני המציאות של "עוד יום אחד", עלילה שמסתיימת בסיפור "זמנים גדולים".
סרט היקום הקולנועי של מארוול "ספיידרמן: יום חדש לגמרי" יבוסס על עלילת הסיפור.
בעקבות אירועי "עוד יום אחד", נישואיו של פיטר פארקר/ספיידרמן למרי ג'יין ווטסון נמחקו מהקיום, מה שגרם לשינויים בעברה של הדמות.
זהותו הסודית כספיידרמן נשכחה מזכרונם של אנשים, כולל אלה אשר ידעו זאת לפני חשיפתו.
הארי אוסבורן חי וקיים והתגורר באירופה למשך מספר שנים.
הדודה מיי גם היא בריאה ושלמה ומתנדבת בבית מחסה לנזקקים.
פארקר משתמש ביורי הקורים המכנים שלו.
למרות שמספר אנשים זוכרים שספיידרמן חשף את עצמו במהלך אירועי "מלחמת אזרחים", הם אינם זוכרים באיזה פרצוף מדובר ואפילו אם הדבר מובא לידיעתם הם מפסיקים לדאוג לגבי זה.
ספיידרמן לא נראה בפומבי מאז פרסומם של חוקי הרישום.
פארקר מתגורר בביתה של הדודה מיי עד אשר ימצא לעצמו דירה משתלמת.
הוא מחליט לבדוק את מערכת העיתון "הדיילי ביוגל" ומגלה שהמקום נמצא בקשיים כלכליים.
ג'יי ג'ונה ג'יימסון סבל מהתקף לב כתוצאה מהלחץ שהיה שרוי בו.
בשל המצב החדש, שותפו לעבודה של פארקר, רובי רוברטסון, מבקש מפארקר שיעשה כל מה שהוא יכול כדי להשיג תמונות על ספיידרמן ובכך להעלות את היקף מכירות העיתונים.
דבר זה משכנע את פארקר לחזור לחיי ההרפתקנות שלו כספיידרמן.
זאת ועוד, איש העסקים דקסטר בנט קונה את מניות החברה שהיו שייכות לג'יימסון וכעת מנהל את העסקים.
אחרי שספיידרמן נתקל בנבל אימה, פארקר דואג שהארי אוסבורן חזר לדרכיו הישנות בתור הגובלין הירוק, אך חברתו של הארי לילי הוליסטר מספקת לו אליבי.
השכתוב המחודש קבע כי פארקר ומרי ג'יין נמצאו במערכת יחסים לטווח ארוך, אך העניינים ביניהם לא התפתחו כשורה ועכשיו מערכת היחסים ביניהם קפואה.
לזכרונם של כולם, כולל פארקר, הוא ומרי ג'יין לא התחתנו אך חיו יחדיו עד לחתונה המבוטלת.
אין זה ברור אם מרי ג'יין מודעת לשינוי מציאות ולעסקה עם השד מפיסטו.
בשיחה אחת ביניהם, ספיידרמן שואל אם הוא מכיר אותה, ומרי ג'יין עונה לו שכן, בחיים אחרים.
הוא משער שמרי ג'יין היא גיבורת-העל ג'קפוט, שנרשמה בעקבות חוקי הרישום.
קרלי קופר - מומחית לזיהוי פלילי ביחידה לזירות פשע במשטרת ניו יורק.
חדשה בעבודתה, ומתעניינת בחקירות היותר מעניינות אך נאלצת להתחיל את דרכה מתחתית הסולם.
חברת ילדות טובה של לילי הוליסטר, ואביה היה שוטר מוערך.
בזמן שהכינה גופה שנמצאה בנהר לחוקר הרפואי, היא מוצאת גלאי עכביש בפיו מה שמוביל להוצאת צו לתפיסתו של "רוצח גלאי העכביש" (כאשר רבים האמינו שמדובר בספיידרמן).
היא נחטפת בידי פרופסור מטורף שמשתמש בקורבנות אדם כדי לרצות אל מאיה עתיק.
הוא גורר את קרלי הכפותה בחוץ בזמן סופה ומנסה לרצוח אותה כמנחה לאל, אך היא ניצלת בידי ספיידרמן.
דקסטר בנט - הבעלים החדש של מערכת העיתון "הדיילי ביוגל", הנקראת כעת "הדי.בי".
מחזיק באיבה אישית נגד ספיידרמן ופיטר פארקר, מה שגורם גם לפארקר וגם לרובי רוברטסון לעזוב את העיתון.
לילי הוליסטר - חברתו של הארי אוסבורן.
בהתעקשותה, אביה ביל הוליסטר רץ לראשות העיר ניו יורק.
בתור נבלת-העל אימה, היא הגובלין האחרון שהופכת לאויבתו של ספיידרמן, שמתעניינת במיוחד בבחירות לראשות העיר.
וין גונזלס - עובד משטרת ניו יורק השונא את ספיידרמן משום שלדעתו הוא אינו מועיל.
פארקר עובר לגור בדירתו והופך לשותפו לדירה.
כשפארקר מתפטר מה"הדי.בי", הוא אינו מעוניין שוין יידע שהוא מתגורר עם מחוסר עבודה.
כשהוא מגלה את האמת הוא זועם על פארקר ששיקר לו, אך מאז השניים מתפייסים.
ריאן מקסוול - עובד באתר בנייה אשר הופל מהמעקה בידי אימה כשניסה לתלות את שלט הלוגו החדש של "הדי.בי" מעל בניין "הדיילי ביוגל".
ספיידרמן מגיע ותופס אותו, אך צווארו של ריאן נפגע בתהליך.
הוא מקבל הצעה מעו"ד מאט דאוד לתבוע את ספיידרמן על כך שהפיל אותו.
דאוד אומר לו שבגלל שזהותו של ספיידרמן אינה ידועה, הם יכולים להגיש תלונת "פלוני" ולהגיש לו אותה באמצעי הפרסום השונים.
במידה והוא לא יענה לדרישה, הם יכולים לקבל גזר דין רגיל.
ברונו קרנלי - בנם השמן של קרנלי ומנפרדי, שתיים ממשפחות הפשע הגדולות.
נותן קרדיט לחתונת הוריו בתור האירוע שאיחד בין שתי המשפחות, אך נעלב כאשר לא הוזמן למפגש הגדול הראשון ביניהם.
עורך עסקה עם מיסטר נגטיב, שמבטיח להפוך אותו לראש שתי המשפחות.
אחרי ששון בויל שותל עליו גלאי עכביש בטעות, ספיידרמן עוקב אחריו בתקווה שהדבר יוביל אותו חזרה לבויל, אך קרנלי נחטף.
הוא נקשר לשולחן בידי מיסטר נגטיב, שבעזרת שדיו הפנימיים שואב ממנו כמות דם גדולה.
ספיידרמן עוצר זאת, אך כדי להציל את קרנלי הוא נותן למיסטר נגטיב לברוח.
ספיידרמן מאמין שכדי שקרנלי יהפוך לראש שתי משפחות הפשע, כל שאר המתמודדים לתפקיד יאלצו למצוא את מותם.
הדבר גורם לקרנלי להבין שהייתה זו תוכניתו של מיסטר נגטיב כל הזמן, והוא מוסר לספיידרמן מידע על מקום הימצאו.
שון בויל - פושע זוטר שהעליב את ספיידרמן בכך שלבש מסכה דומה לשלו בזמן שביצע את פשעיו, ובשל כך נודע בתור "העכביש השודד".
בויל שודד מספר ארנקים, כולל את של פארקר, ובטעות גם את אחד מהמתקנים ליריית קורים שלו.
הוא מנסה למכור את המתקן למשכונאי שלו דולי במקום מפגש לפושעים המתפקד כפאב, אך דולי קובע שהמתקן חסר ערך ומחזיר לו אותו.
כשבויל מניח אותו על זרועו ומגלה את טיבו של המתקן, הוא יורה בטעות גלאי עכביש על גבו של ברונו קרנלי, שנכח אף הוא באותו פאב.
בויל מסתיר זאת מדולי ומשתמש במתקן הקורים כדי לרסן את קורבנותיו.
הוא מבין שכנראה גנב אותו מספיידרמן האמיתי ואחד מהארנקים אותם נתן לדולי מכיל את תעודת הזהות שלו.
הוא חוזר לפאב ומבקש את החזרת הארנקים תוך שהוא תוקף את דולי ויורה בו קורים, אולם דולי משתמש בקורים עליו כדי לחנוק את בויל.
כשדולי נוסע מהמקום, ספיידרמן מוצא את גופתו חסרת החיים של בויל, כשמתקן הקורים וגלאי העכביש עדיין עליו.
גונזלס ואוניל מבחינים בכך ומניחים שספיידרמן רצח את בויל.
אוברדרייב - נבל שמסוגל להשתלט על כל כלי רכב ולעצב אותו כראותו באמצעות נניטים.
מחשיב את עצמו בתור המעריץ הגדול ביותר של ספיידרמן, ומעצב מכוניות ישנות בדמות הספיידרמוביל שלו.
מיסטר נגטיב - מרטין לי, בעליו האכפתיים של בית מחסה לנזקקים, מחביא סוד אפל - הוא מסוגל לשנות צורה למצב נגטיבי ואט אט הופך לבוס העולם התחתון.
פריק - אחרי שעיכל סמים ואת תוספי המחקר בתאי גזע של הלטאה, מכור לסמים משנה את צורתו לישות הומנואידית בצורת יונק.
שלא כמו הלטאה, פריק מסוגל לשמור על תודעתו כאשר הוא משתנה, והוא אובססיבי להתמכרות.
אחרי שכמעט נהרג, פריק נכנס למצב מטמורפוזה בתוך גולם ובוקע מתוכו לאחר שעבר מוטציה.
במצב חדש זה, הוא קשה יותר להבסה מקודם.
בובת נייר - נערה מתבגרת שאובססיבית לשחקן בובי קאר.
לבושה בסגנון גותי, בעלת עור בגוון כחול ויש לה את הכוח להצטמק לעובי נייר ולהתמזג עם הסביבה.
שמה למטרה את כל אלה שמשמיצים את שמו של קאר ומצמקת אותם לעובי נייר, בכך הורגת אותם.
הפרק "יום חדש לגמרי" בבסדרת האנימציה משנת 2017 מתייחס במידת מה לסיפור הקומיקס כאשר הוא מתחיל קשת סיפור חדשה בעונה השנייה של הסדרה ומציג את דמותו של מיסטר נגטיב לתוך הסדרה.
ההבדל המשמעותי היחיד הוא שהפרק מתרחש לאחר קשת הסיפור "ספיידרמן העליון".
משחק המחשב משנת 2018 לוקח מספר אלמנטים מתוכניתו של מיסטר נגטיב לחסל את כנופיות הפשע היריבות ולהשתמש בנשק-העל לו הוא קורא "נשמת השטן".
סרט השלב השישי של היקום הקולנועי של מארוול "ספיידרמן: יום חדש", שייצא ב-2026 ויתרחש לאחר מאורעות "ספיידרמן: אין דרך הביתה", יתבסס על עלילת הסיפור.
רגע אחד בזמן היא קשת סיפור שפורסמה בחוברות הקומיקס ספיידרמן ביקום מארוול על ידי חברת מארוול קומיקס.
הסיפור נמשך כארבע חוברות בין ספטמבר לאוקטובר 2010 בחוברות The Amazing Spider-Man #638–641 בכתיבתו של ג'ו קסאדה ובאיורו של פאולו ריברה.
עלילת הסיפור עוקבת מיד לאחר אירועי "ההתשה/הציד המבעית", והיא חושפת אלו שינויים ערך השד מפיסטו למרקם המציאות כדי להציל את דודתו של פיטר פארקר, מיי פארקר, ולבטל את חתונתם של פארקר ושל מרי ג'יין ווטסון בסוף הסיפור "עוד יום אחד" משנת 2007.
בחוברת The Amazing Spider-Man #638, הסיפור מסופר באמצעות פלאשבקים בשילוב אירועים עכשוויים.
הפלאשבקים הם מסוף אירועי "עוד יום אחד" או מחוברת Amazing Spider-Man Annual #21. הפלאשבקים הם למעשה העמודים השלמים עצמם מהקומיקס המקורי, והם משולבים בפאנלים חדשים המתארים כיצד האירועים השתנו בידי השד מפיסטו.
חוברת לאחר מכן, The Amazing Spider-Man #639, נוקטת באותו נרטיב, כאשר הפלאשבקים לקוחים מאירועי "מלחמת אזרחים" וכן חוברות The Amazing Spider-Man #539-543. אולם, פלאשבקים אלה הם רק פאנלים מהקומיקס המקורי ולא עמודים שלמים.
בחוברת The Amazing Spider-Man #640, הסיפור מתואר תוך התייחסויות לאירועי "בחזרה בשחור" ו"עוד יום אחד", כמו גם אירועים אחרים שהתרחשו בו-זמנית יחד עם אירועים אלה.
שמות ארבעת חלקי הסיפור מבוססים על המזמור המסורתי משהו ישן, משהו חדש.
חלק ראשון - משהו ישן
מרי ג'יין ווטסון לוחשת לשד מפיסטו שפארקר לא יסחר בנישואים שלו תמורת חייה של דודתו מיי אלא אם מרי ג'יין תגיד לו להסכים לעסקה, ושמפיסטו יעזוב את פארקר לעולמים עם סיום העסקה.
בזמן ההווה, מרי ג'יין מופיעה על מפתן דלתו של פארקר, והשניים משוחחים על הדרך בה הם התנהגו אחד עם השני לאחרונה ושעליהם להישאר ידידים.
הם נזכרים בדברים שקרו במהלך מה שאמור היה להיות יום חתונתם.
מאוחר יותר, ספיידרמן עוצר את אלקטרו ואת חברי כנופייתו.
אחד מחברי הכנופיה, אדי, מבחין בשמו של אחד השוטרים שעוצר אותם.
מפיסטו - בצורת יונה אדומה - מתעופף ופותח את דלת מכונית המשטרה שאדי נמצא בה, מה שמאפשר לו להימלט בזמן שהשוטרים עסוקים בלכידתו של אלקטרו.
באותו לילה, ספיידרמן מפטרל ושומע יריות אקדח בעימות בין אדי לבין השוטר ואשתו.
הוא מציל את השניים, אך נפגע בראשו מאבן גחלת.
הוא רודף אחר אדי ומפיל אותו ממרומו של בניין.
ספיידרמן סופג את רוב הפגיעה ואדי מצליח להימלט אחרי שלא הסכים להרוג את ספיידרמן כשזה הציל את חייו.
בבוקרו של יום החתונה, מרי ג'יין מופיעה אך לא פארקר, ששוכב מחוסר הכרה בסמטה.
חלק שני - משהו חדש
אחרי שפארקר פיספס את יום חתונתו, הוא מנסה להסביר למרי ג'יין מה קרה, אך היא מודעת לכך שזה בעקבות לחימתו בפשע ואומרת לו שתתחתן איתו רק אם יוותר על זהותו כספיידרמן.
פארקר מסרב, ומרי ג'יין עוזבת אותו.
אחר שדודתה של מרי ג'יין משכנעת אותה לשקול שוב את העניין, היא הולכת לפיטר ואומרת לו שתמיד דמיינה שתהיה להם בת שתשגיח על שניהם.
היא מוסיפה ואומרת שהיא לא יכולה להביא ילדים איתו מכיוון שחייו כגיבור-על לא יהיו הוגנים עבורם.
הם עדיין מתראים יחדיו כאשר דודה מיי נורית במהלך האירועים שקשורים למלחמת האזרחים.
פארקר מסרב להכיר במותה ומבצע בה החייאה.
בדרך נס, מיי חוזרת לחיים.
חלק שלישי - משהו מושאל
וילסון פיסק מגלה על כך שמיי פארקר שרדה מפי מפיסטו המחופש, והוא שולח מתנקש אחרי אנה ווטסון, דודתה של מרי ג'יין.
אולם, מרי ג'יין עוצרת בעדו והופכת למטרה.
ספיידרמן רודף אחריו וחושף שמדובר באדי.
הוא מביא את מרי ג'יין הפצועה לידיו של דוקטור סטריינג', שמבצע עליה כישוף החלמה.
פארקר מתעקש שדוקטור סטריינג' צריך לבצע כישוף שמאפשר לאנשים לשכוח שפארקר הוא ספיידרמן.
דוקטור סטריינג' יוצר קשר עם טוני סטארק ועם ריד ריצ'רדס ומבקש מהם עצה מכיוון שהם אחראים במידת מה על גילוי זהותו הסודית של ספיידרמן בפומבי.
חלק רביעי - משהו כחול
גם ריצ'רדס וגם סטארק מסכימים עם סטריינג', אך הדבר מצריך קצת שכנוע.
הם מחליטים שאף אחד לא יזכור כלום.
פארקר נכנס למעטפת מיגון שתגן עליו מפני השינויים.
ברגע האחרון, הוא יוצא מהמעטפת ומושך את מרי ג'יין אליו כדי שגם היא לא תשכח.
השניים מתעוררים בחדר מלון ופיטר מסביר לה את אשר התרחש.
מרי ג'יין שואלת מדוע הוא לא נתן לה פשוט לשכוח.
היא מסבירה שהיא לא יכולה להיות איתו מפני שבאחד מן הימים מישהו יסיר מעליו את המסיכה של ספיידרמן וירדוף אחריה ואחרי משפחתה - סכנה שהיא לא יכולה להרשות שתקרה.
בחזרה בזמן ההווה, היא מסבירה שעליו להמשיך בחייו ולמצוא מישהי שתסכים להיות איתו.
בעומדו על גג בניין, ספיידרמן מציין שהאדם הטוב ביותר שאי פעם הכיר שחרר אותו לחופשי, ושהוא יכול להתמודד עם כל דבר ושהיום מרגיש כמו יום חדש לגמרי.
זמנים גדולים היא קשת סיפור, שפורסמה בחוברות הקומיקס ספיידרמן ביקום מארוול על ידי חברת מארוול קומיקס.
הסיפור נמשך כתשע חוברות בין נובמבר 2010 למרץ 2011 בחוברות The Amazing Spider-Man #648–656 בכתיבתו של דן סלוט ובאיורם של הומברטו ראמוס, מרקוס מרטין וסטפנו קאסלי.
עלילת הסיפור ממשיכה את הנרטיב הספרותי שהוצג ב-102 הגליונות הרצופים של סיפור "עוד יום אחד" והיא הראשונה שמהווה שינוי פרסומי בסדרת החוברות של ספיידרמן מאז תחילתו.
תדירות הפרסום ירדה משלוש חוברות חודשיות לשתי חוברות, אך אורכה של חוברת הורחב מ-22 עמודים ל-30. נעשה שימוש באורך זה כדי להוסיף סיפורים צדדיים, ולעיתים גם להאריך את העלילה הראשית.
במקביל עם הסיפור שהחל בהרצה עם חוברות The Amazing Spider-Man, חברת מארוול החלה בפרסומם של כותרים חדשים - אוסבורן, קרנג' וכרך שני לספיידר-גירל - אשר נחשבים לחלק מהסיפור של "זמנים גדולים".
סיפור זה נחשב לרב-מכר, כשכל תשע החוברות שלו אזלו לחלוטין ממלאי חברה ההפצה "Diamond" ויצאו להדפסה שנייה.
פיטר פארקר מתחיל עבודה חדשה במעבדות הורייזון בהמלצתה של מרלה ג'יימסון, אשתו השנייה של ג'יי ג'ונה ג'יימסון.
פיל יוריק נוטל את זהותו של הובגובלין אחרי שהוא הורג את דניאל קינגסלי.
ספיידרמן מנסה לסכל שוד של ההובגובלין החדש, אך אינו מצליח להתגבר על גלי הדף ההרסניים והמסחררים שבוקעים מהצחוק המטורף שלו.
פארקר משתמש בעבודתו החדשה במעבדות הורייזון כדי ליצור חליפה חדשה שמשתמשת בהרמוניקות כדי למנוע את השפעות הצחוק המטורף.
הוא והחתולה השחורה מסתננים לתוך בניין שבבעלותו של הקינגפין כדי לגנוב מתכת נסיונית.
בסיפורים הצדדיים של חוברות The Amazing Spider-Man #649-651, אלסטייר סמית' מבריח את מאק גרגן מהכלא ונותן לו חליפת עקרב חדשה.
אירועים אלה מובילים לסיפור "נקמת קוטלי העכביש".
אלסטייר סמית' משתיל שתלים קיברנטיים בכל אלה שנוטרים טינה לג'יי ג'ונה ג'יימסון ובכך יוצר את צבא קוטלי העכביש.
כולם - כולל מאק גרגן - ניחנים ביכולת חוש העכביש בדומה לזו של ספיידרמן, מה שמקשה להתקיף אותם ומאפשר לאלסטייר סמית' לתקשר עמם באופן טלפתי.
סמיית' שם למטרה את משפחתו וחבריו של ג'יימסון כדי שזה האחרון ירגיש את כאבו לאחר שאיבד את אביו.
האוונג'רס החדשים עוזרים לספיידרמן להילחם במספר רב של איומים, אך ספיידרמן נאלץ לבנות פצצה שתנטרל את חוש העכביש בקוטלי העכביש ותעזור להביס אותם.
מאק גרגן מונע מספיידרמן לברוח אחרי שהוא שותל את הפצצה, והוא נאלץ להפעיל אותה כאשר הוא עדיין נמצא ברדיוס ההשפעה שלה ומאבד את חוש העכביש שלו.
אחרי שצבא קוטלי העכביש שלו מנוטרל, אלסטייר סמית' מנסה בעצמו להרוג את ג'יימסון, אך מרלה ג'יימסון קופצת מבעוד מועד כדי להציל את חיי בעלה ונהרגת.
הלווייה נערכת עבור מרלה ג'יימסון.
פארקר חולם חלום סיוט שבו הוא רואה את כל אלה שנהרגו בחייו (גוון סטייסי, בן ריילי, איזיקיאל סימס, פרדריק פוסוול, בנט ברנט, קפטן ג'ורג סטייסי ושרלמיין מחוברות "ספיידרמן נגד וולברין").
כאשר הוא מתעורר, הוא נודר נדר להיות ספיידרמן טוב יותר ואומר שכל עוד הוא נמצא בחיים אף אחד לא ימות.
בהמשך הוא מתמודד מול נבל חדש חסר רגשות ובעל נטייה להרוג בשם "טבח" (Massacre).
ללא חוש העכביש שלו, ספיידרמן נורה בידי אקדח של טבח ונאלץ לבנות חליפת שריון כדי להילחם בו.
הוא מצליח להביס אותו ומתעמת עם ג'יימסון, שרוצה להעניק את עונש המוות לסמיית' בעוון מות אשתו מרלה ולטבח בעוון כל האנשים שהרג.
קצוות הארץ היא קשת סיפור שפורסמה בחוברות הקומיקס ספיידרמן ביקום מארוול על ידי חברת מארוול קומיקס.
הסיפור נמשך כשמונה חלקים בחוברות The Amazing Spider-Man #682-687, Avenging Spider-Man #8 והמהדורה המוגבלת Amazing Spider-Man: Ends of the Earth #1 בין אוגוסט לנובמבר 2011 בכתיבתו של דן סלוט ובאיורו של סטפנו קאסלי.
שלא כמו הסיפור הקודם, "אי העכביש", קיימת לסיפור זה מהדורה מוגבלת אחת בלבד בניגוד למספר חוברות קשורות שמתרחשות באותה עלילה.
הסיפור נכתב לרגל חגיגות 50 שנות קיומו של ספיידרמן.
עלילת הסיפור מביאה את מלחמתו של ספיידרמן בקבוצת ששת המרושעים אשר בהנהגתו של דוקטור אוטו אוקטביוס/דוקטור אוקטופוס.
אף על פי שספיידרמן עזב את קבוצת האוונג'רס במיתוג מחדש "גיבורים מנופצים", חברי הקבוצה משמשים כדמויות משנה בסיפור זה, והוא מצטרף אליה מחדש בתחילת הסיפור.
קשת הסיפור פותרת קצוות עלילה שנשארו פתוחים מאז גיליון מספר 600 של סדרת הדגל (מיולי 2009).
דוקטור אוקטופוס גילה שיש לו מספר חודשים ספורים לחיות עקב פציעות אנושות מקרב שנערך בינו לבין ספיידרמן, קפטן אמריקה ואחרים.
במהלך אירועי "מוצא המינים", הוא מגייס את עזרתם של מספר נבלי-על את הרך הנולד של נורמן אוסבורן ושל אימה משום שהוא מאמין ששילוב הדם שלהם יכול לספק תרופה עבורו.
כשהוא מגלה שהארי אוסבורן הוא האבא, הוא מבין שאף תרופה לא תתגלה בדמו.
בהמשך, דוקטור אוקטופוס לוכד את טוני סטארק ומאלץ אותו לעבוד על תרופה על ידי כך שמאיים לפוצץ פצצה ברחבי העיר ואף על פי שסטארק אומר לו שהוא אינו רופא.
במהלך אירועי "זמנים גדולים", הוא שולח צבא של מיקרו-אוקטובוטים להתקיף את העיר ניו יורק ולהסיח את דעתם של ספיידרמן והאוונג'רס בזמן שששת המרושעים שלו (הכוללים אותו ואת אלקטרו, זיקית, מיסטריו, סאנדמן וריינו) מסתננים לבסיס צבאי, אך ספיידרמן והאוונג'רס מצליחים לעצור אותם.
ששת המרושעים גורמים להיווצרותה של בעיה קוסמית באיים הקאריביים כדי להעסיק את ספיידרמן ואת קרן העתיד ולהרחיקם מבניין בקסטר וכדי שיוכלו לפרוץ לבניין ולגנוב את אחת מהמצאותיו של ריד ריצ'רדס.
ששת המרושעים מתקיפים מעבדה בפריז ומאפשרים לקבוצת אקדמיית האוונג'רס לגנוב מתקן הספק כוח שהומצא בידי הנרי פים.
בהמשך, ששת המרושעים נלחמים בארגון אינטליג'נסיה ומביסים אותו כדי שיהיו קבוצת הנבלים היחידה שקיימת כדי להשתלט על העולם.
הם גם גונבים את תותח האפס של אינטליג'נסיה (מתקן הנוגד את כוח המשיכה של כדור הארץ) כדי לשלוח עצמים לחלל.
דוקטור אוקטופוס מופיע בחליפה רובוטית שנועדה לשמור אותו בחיים.
הוא שולח כמה אוקטובוטים להסתנן לתוך החללית של ג'ון ג'יימסון בזמן שיגורה לתחנת החלל אפוג'י-1 של מעבדות הורייזן, וגורם להם להשתלט על צוות החללית באופן טלפתי.
ספיידרמן, ג'ון ג'יימסון והלפיד האנושי מצליחים לעצור את האוקטובוטים, אך תחנת החלל מושמדת.
חלק ראשון - העולם שלי עולה באש
אחרי שהוא מעביר כבאי אש לבית החולים אחרי שספג פציעות מהתקפתו של הנבל אקווינוקס, ספיידרמן מגיע למעבדות הורייזן ומגלה שראש העיר ג'יי ג'ונה ג'יימסון מתכנן לסגור את המעבדות.
במפקדה תת-קרקעית של ששת המרושעים, דוקטור אוקטופוס חושף בפני האחרים את תוכנית-העל שלו.
הוא מפעיל אנטנה ענקית שנקראת אוקטהדראל ואשר מפעילה את מערכת הלוויינים שלו, "עדשות אוקטביות".
עדשות אוקטביות מאיצות את אפקט החממה ומעלות את טמפרטורת כדור הארץ.
הוא פורץ לתוך טלוויזיות ברחבי העולם ומגלה לכולם את אשר מתרחש ושהוא יכול לפתור את בעיית ההתחממות הגלובלית.
הוא מציין שהוא יכול להציל את העולם ולהיות "האדם אשר העניק את המתנה הגדולה מכולן - עתיד".
פיטר פארקר עוטה חליפת ספיידרמן חדשה אותה הכין למקרה שששת המרושעים יתקפו שנית ונפגש עם חברי האוונג'רס, שמתלבטים איך לטפל באיום החדש.
ספיידרמן אומר שהזמן לפעול הוא ברגע זה.
חלק שני - העוצמתיים ביותר של כדור הארץ
בפלאשבק לאחור, ששת המרושעים גונבים חפצים מסוימים ברחבי העולם וממשיכים לתכנן את תוכניותיהם.
בזמן ההווה נערכת פגישה של המוחות הגדולים ביותר בפאלאצו סנטוריו שבגבעת הקפיטולין, ומנהיגי העולם משוחחים ביניהם לגבי הצעתו של דוקטור אוקטביוס.
האוונג'רס וספיידרמן מנסים לשכנע את המנהיגים שהם אינם יכולים לשאת ולתת עם נבל-על.
כאשר אל גור אומר להם שאוקטביוס יציל אותם, ספיידרמן מכה אותו וחושף בפני כולם שמדובר בזיקית המחופש.
ספיידרמן מסביר שחליפתו החדשה מסוגלת להבחין איזו דמות היא למעשה זיקית.
בינתיים במעבדות הורייזן, ראש העיר ג'יימסון נותן הוראה לסגור את המעבדות, באומרו שלא אכפת לו משאר העולם.
בחזרה ברומא, שדר מדוקטור אוקטופוס מציין שהוא הפעיל את העדשות האוקטביות אשר חוסמות את הקרניים העל-סגוליות המזיקות מהשמש.
ספיידרמן נאלץ לשחרר את הזיקית, אך שותל עליו גלאי עכביש בחשאי.
הם עוקבים אחריו לחוף הים התיכון היכן שיתר חברי ששת המרושעים מחכים.
אף על פי שתור מצליח להדוף את אלקטרו לתוך האטמוספירה העליונה, ששת המרושעים מצליחים להכניע את האוונג'רס בעזרת החפצים אותם גנבו בעבר.
דוקטור אוקטופוס אומר שהצליח במטרה נוספת, והיא להביס את ספיידרמן.
חלק שלישי - מלכודת חול
כשחמשת חברי ששת המרושעים הנותרים עוזבים, סילבר סייבל - אשר חזתה בקרב תחת מעטה חשאיות - מחלצת את האלמנה השחורה ואת ספיידרמן כדי לאתר את ששת המרושעים.
כשדוקטור אוקטופוס דורש להעביר לרשותו מאתיים מעבדות מחקר כדי לשגר טילים הנחוצים לתחילתו של התהליך (כמו גם שני מיליארד דולרים לכל אחד מחברי ששת המרושעים), ספיידרמן מבקש את עזרת מעבדות הורייזן.
הוא, האלמנה השחורה וסילבר סייבל מאתרים את אחת ממעבדות המחקר במדבר סהרה ומתעמתים עם סאנדמן.
ספיידרמן מזהה את חלקיק החול שמכיל את תודעתו של סאנדמן ומבודד אותו.
הם מגלים שהמתקן משמש כמלכודת, והוא למעשה מייצר תרכובות חלולות של לוויינים.
דוקטור אוקטופוס יוצר קשר עם האומות המאוחדות ופוקד עליהם להסית את המשאבים שלהם לטובת הסרת 'הטרור הגלובלי' שנקרא ספיידרמן.
חלק רביעי - איום גלובלי
במהלך שלושת הימים הבאים, ספיידרמן, האלמנה השחורה וסילבר סייבל עורכים מתקפות פתע על מתקנים שמרכיבים את הלוויינים של דוקטור אוקטופוס.
בקוריאה הם מביסים את ריינו בעזרת קורי העכביש החשמליים של ספיידרמן.
מגיעים למקום ואינם לוקחים את ריינו למעצר, אלא עוצרים במקום זאת את ספיידרמן ובני בריתו.
כשכל ממשלות העולם מצדדות בדוקטור אוקטופוס, ספיידרמן נחשב לאויב הציבור מספר אחד.
בחזרה בניו יורק, ראש העיר ג'יימסון מכריז על משטר צבאי ויחידות האכיפה שלו נגד ספיידרמן מפטרלות ברחובות כדי למנוע מעשי ביזה.
מרי ג'יין ממתינה לשובו של פיטר, בעוד היא בטוחה שהוא ינצח את דוקטור אוקטופוס, ומתכננת להראות עד כמה הוא גיבור.
סילבר סייבל מתחילה להראות סימני התאהבות בספיידרמן.
אחרי שהם חוקרים את סאנדמן הלכוד, הם מקבלים שדר מפתיע מאיש הטיטניום.
ספיידרמן מגייס את עזרתם של סברה, יוניון ג'ק, קנגורו השני וששת הגיבורים הגדולים לעצור את בניית הלוויינים של אוקטביוס.
קבוצתו של ספיידרמן מגלה מתקן נטוש בגבול שבין סימקריה לרומניה.
דוקטור אוקטופוס מופיע על המרקע ומכריז על ניצחון כשאחרוני הלוויינים שלו שוגרו בהצלחה.
כשספיידרמן מדרבן אותו להוכיח שהוא עמד להציל את העולם, דוקטור אוקטופוס מודה במקום זאת שספיידרמן צדק כל אותה עת.
אוקטביוס אינו רוצה ש'הפשוטים והבזויים' יחיו בעוד האינטלקט שלו ימות יחד איתו, ובעזרת לווייניו הוא מתחיל לשרוף את הכל בצידו של כדור הארץ החשוף לשמש.
מהדורה מוגבלת - קצוות העולם
במהדורה המוגבלת שפורסמה בין חלקו הרביעי והחמישי של הסיפור מתואר מה התרחש מאחורי הקלעים בעוד ספיידרמן, האלמנה השחורה וסילבר סייבל מאתרים את מיקומו של דוקטור אוקטופוס.
בני בריתו של ספיידרמן מסתננים למתקנים האחרים.
ביפן, ששת הגיבורים הגדולים מביסים את הנבל אברווריית'.
במתקן אחר, סברה נלחמת בצבא אוקטובוטים עד אשר היא נורית בידי קרוסבונז.
באוסטרליה, קנגורו השני נכנס למתקן ונקלע למארב של ליידי דת'סטרייק.
במתקן נוסף, איש הטיטניום מובס בידי העקרב.
חלק חמישי - מאפר התבוסה
בעוד ספיידרמן ובני בריתו יוצאים מהמתקן, הם רואים שסימקריה כולה נשרפת בידי הלוויינים של דוקטור אוקטופוס.
הם אינם יודעים שמדובר באשליה אותה יצרו מיסטריו וזיקית כדי להסיח את דעתם מהשלמתם של הלוויינים.
בינתיים, דוקטור אוקטופוס מבקש את עזרתם של תושבי כדור הארץ נגד אלה שמנסים לעצור את תוכניתו.
הוא מגלה את מעשיהם של מיסטריו וזיקית ומתמלא זעם על שזיקית נלחם נגד ספיידרמן בקרב אותו הוא חושב שצריך להיות הקרב האחרון שלו עם מטפס הקירות.
הוא משתלט על חליפת הקרב של זיקית ומנסה להשמיד את ספיידרמן, ומאפשר לספיידרמן ולבני בריתו להבין שהחרבתה של סימקריה היא למעשה אשליה.
ספיידרמן מביס את חליפת הקרב, ומשכנע את מיסטריו להחליף צד באומרו ששני מיליארד דולרים יהיו חסרי ערך אם דוקטור אוקטופוס ישמיד את העולם.
הקבוצה מובלת למיקום בגואטמלה, שם הם מותקפים בידי האוונג'רס הנשלטים בידי אוקטובוטים.
במהלך הקרב, ספיידרמן מבין שכל ההמצאות אותן המציא במעבדות הורייזן נפרצו בידי דוקטור אוקטופוס.
חלק שישי - כולם מתים
אף על פי שאיירון מן הנשלט בידי אוקטובוטים מנטרל את הוקאיי ואת האלמנה השחורה, אימוני הקונג פו החדשים אותם למד ספיידרמן מאפשרים לו להביס את ספיידרוומן בזמן שסילבר סייבל מנטרלת את קפטן אמריקה - שהצליח לעמוד בפני שליטת האוקטובוטים מספיק זמן כדי להעניק לה הזדמנות לכך.
ספיידרמן עוצר את תור במקומו על ידי כך שהוא משטה בדוקטור אוקטביוס לקחת עליו שליטה (מה שגורם לכך שתור אינו ראוי לשאת את מיולניר), ומיסטריו משחרר את איירון מן ואת הענק האדום על ידי שימוש בפעימה אלקטרומגנטית כדי להשבית את האוקטובוטים.
בזמן שתור, הענק ואיירון מן עפים כדי להשמיד את טיליו של אוקטופוס, מיסטריו נותן לספיידרמן ולסילבר סייבל ספינה שיכולה לקחת אותם למצודה הימית של אוקטופוס, ולאחר מכן נמלט מהמקום.
כאשר הם מגיעים למצודה, הם מתעמתים עם ריינו (שמברך את תוכניתו של אוקטביוס להשמיד את העולם), והוא מצמיד את סילבר סייבל לרצפה בעוד מים מתחילים להציף את המסדרון.
היא פוקדת על ספיידרמן להשאיר אותה מאחור.
ספיידרמן מוצא את דוקטור אוקטופוס, שלוכד אותו בעזרת שמונה זרועותיו המכניות.
הנבל מגלה לו שחישב מבעוד מועד שפחות מעשירית האחוז מאוכלוסיית כדור הארץ תשרוד - חמישים אלף אנשים אשר יזכרו אותו כרוצח ההמונים הגדול ביותר שאי פעם חי.
ספיידרמן אינו מצליח לשכנעו שהחום הרב המופק מהלוויינים יטגן את מוחם של אותם שורדים, והוא מצליח להשתחרר מאחיזתו ומשמיד את הציוד שלו.
הוא נותר להתאבל על מותה של סילבר סייבל בעוד הוא ניצל בידי צוות מעבדות הורייזן בסירותיהם.
הוא מבקש מהם לבנות עבור דוקטור אוקטופוס יחידה לשימור חיים.
ספיידרמן מעביר את השעות הבאות בחיפוש אחר גופתה של סילבר סייבל, אך האלמנה השחורה משחררת אותו מהחיפושים בפקודתו של קפטן אמריקה.
היא אומרת לו לעזור בליוויו של דוקטור אוקטופוס לכלא "הרפסודה".
מאחר שספיידרמן הוא המומחה בכל הנוגע לנבל, לא נותרת לו הרבה ברירה.
אף על פי שקפטן אמריקה מנסה לנחם אותו שסילבר סייבל ידעה את הסיכונים הכרוכים בתפקידה, ספיידרמן נזכר בהרפתקאות העבר שלו עם סילבר סייבל וכיצד הוא למד להכירה טוב יותר.
הוא מתעמת עם דוקטור אוקטופוס ואומר לו שאחרי שהלוויינים שלו יושמדו, הוא ימות ממחלתו מבלי שישאיר אחריו מורשת.
קבוצת האוונג'רס נפרדת בסצנה אחרונה המראה אוקטובוט יחיד שצף על פני המים.{{הערה|The Avenging Spider-Man #8}}
סיפורו של אוקטופוס המשיך בקשת הסיפור "משאלת מוות" מנובמבר 2012, כאשר תודעתו של אוקטביוס הוכנסה לתוך גופו של פיטר פארקר והובילה לסדרת החוברות Superior Spider-Man'' (ספיידרמן העליון).
אוקטביוס, שהפך לסוג של גיבור אחרי שירש כמה מזכרונותיו של פארקר, נתקל באנטי גיבור קארדיאק, שגנב טכנולוגיה מתוך מטרה לנתח ולהציל ילדה גוססת.
מתברר שהילדה גוססת כתוצאה מאירועי "קצוות הארץ" אחרי שמוחה לא קיבל מספיק חמצן, והוא ניזוק באורח קשה בשל מצבה הרפואי הקודם.
אוקטביוס מציל את הילדה, שבסופו של דבר משחקת תפקיד חשוב בהחזרתו של פארקר לגופו.